Title: Osobitná časť:
Author: MasarovaK
Last saved by: agenda0

Dôvodová správa

Všeobecná časť

Národná rada Slovenskej republiky schválila zákon o zvýšení dôchodkov v roku 2001, o úprave dôchodkov priznaných v roku 2002 a o zmene a doplnení niektorých zákonov v oblasti sociálneho zabezpečenia. Podľa predloženého materiálu sa od 1. októbra 2001 zvyšujú dôchodky zo sociálneho zabezpečenia priznané do 31. decembra 2001 o 7 %. Predložený návrh sa však nevzťahuje na priznané výsluhové dôchodky a výsluhové príspevky zo sociálneho zabezpečenia vojakov.
Na zvyšovanie výsluhových dôchodkov a výsluhových príspevkov zo sociálneho zabezpečenia vojakov sa do 31. júla 2001 vzťahovali predpisy, podľa ktorých sa zvyšovali priznané dôchodky vo všeobecnom (civilnom) systéme dôchodkového zabezpečenia. Pretože však tento model zvyšovania priznaných dôchodkov mal za dôsledok zvyšovanie rozdielu medzi úrovňou dôchodkov zo sociálneho zabezpečenia vojakov priznaných do 30. apríla 1998 a úrovňou dôchodkov priznaných za účinnosti zákona č. 114/1998 Z. z. o sociálnom zabezpečení vojakov, 
t. j. po uvedenom dátume, bol s účinnosťou od 1. augusta 2001 novelizovaný § 59 tohto zákona. Podľa novelizovaného znenia § 59 je potrebné, aby zvyšovanie výsluhových príspevkov a výsluhových dôchodkov zo sociálneho zabezpečenia vojakov bolo vykonané podľa osobitného zákona, a to najskôr odo dňa zvýšenia dôchodkov vyplácaných Sociálnou poisťovňou.
Vzhľadom na uvedené skutočnosti sa predkladá návrh zákona o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2001 tak, aby 
s účinnosťou od 1. novembra 2001 bolo možné upraviť aj vojenské výsluhové príspevky a dôchodky. Zvýšenie výsluhových príspevkov a výsluhových dôchodkov zo sociálneho zabezpečenia vojakov sa navrhuje vykonať tak, aby súhrnná suma potrebná na zvýšenie bola približne rovnaká ako pri zvyšovaní dôchodkov zo všeobecného systému sociálneho zabezpečenia, ktorú navrhla vláda Slovenskej republiky, t. j. zvýšenie dôchodkov o 5 % a súčasne, aby sa zmiernil rozdiel medzi priemernými úrovňami dvoch uvedených skupín výsluhových príspevkov a výsluhových dôchodkov.
Rozdielne navrhované percento zvýšenia u jednotlivých skupín výsluhových príspevkov a výsluhových dôchodkov bolo stanovené so zreteľom na percentuálny pomer priemerných výšok týchto príspevkov a dôchodkov, ktoré dosahujú v súčasnej dobe, pričom boli sledované tieto ciele:
a)	priblíženie úrovne porovnateľných dôchodkov priznávaných podľa zákona č. 114/1998 Z. z. a dôchodkov priznaných pred jeho účinnosťou,
b)	primeraná eliminácia historicky vzniknutých anomálií vo výške spolu 35-tich dôchodkov, ktoré boli priznané podľa špecifických predpisov a dnes výraznejšie zaostávajú za ostatnými porovnateľnými dôchodkami,
c)	zohľadnenie úpravy služobných príjmov profesionálnych vojakov podľa zákona č. 380/1997 
Z. z. o peňažných náležitostiach vojakov, priznávania ďalšieho služobného príjmu a valorizácie služobného príjmu.

	V tabuľke, ktorá je súčasťou tejto dôvodovej správy, sú uvedené ekonomické dopady navrhovaného zvýšenia výsluhových príspevkov a výsluhových dôchodkov zo sociálneho zabezpečenia vojakov a ich porovnanie s nákladmi, ktoré by vznikli, keby bolo zvýšenie týchto príspevkov a dôchodkov realizované podľa všeobecného modelu, uplatňovaného v sociálnom zabezpečení vojakov do 31. júla 2001. Vyplýva z nich, že pri schválení navrhovaného zvýšenia uvedených príspevkov a dôchodkov bude mesačne potrebné vynaložiť 4,2 mil. Sk. Uvedená finančná potreba je krytá plánovanou sumou príspevku, poskytovanou z rozpočtu Ministerstva obrany SR na úhradu rozdielov medzi výdavkami a príjmami osobitného účtu poistného podľa 
§ 81 ods. 1 písm. c) zákona č. 114/1998 Z. z. o sociálnom zabezpečení vojakov v znení neskorších predpisov. Navrhovaná právna úprava si nevyžiada ďalšie náklady zo štátneho rozpočtu.
	V ďalších rokoch bude na uvedené zvýšenie dôchodkov potrebné vynaložiť sumu cca 50 mil. Sk ročne. Táto suma bude taktiež uhrádzaná v rámci príspevku poskytovaného z rozpočtu Ministerstva obrany SR na úhradu rozdielov medzi výdavkami a príjmami osobitného účtu poistného.
	Návrh zákona nebude mať dopad na zamestnanosť a na tvorbu pracovných miest. Návrh zákona je v súlade s Ústavou Slovenskej republiky a platným právnym poriadkom. Vzhľadom na charakter upravovanej problematiky, prerokovanie návrhu zákona v Rade hospodárskej a sociálnej dohody nie je potrebné. 
	Ministerstvo financií Slovenskej republiky listom č. 2001/44-19 zo 14. 9. 2001 oznámilo, že vzhľadom na to, že podľa vyjadrenia Ministerstva obrany Slovenskej republiky   sú finančné prostriedky potrebné na zvýšenie výsluhových príspevkov a výsluhových dôchodkov pokryté sumou poskytovanou z rozpočtu Ministerstva obrany Slovenskej republiky   na úhradu rozdielov medzi výdavkami a príjmami osobitného účtu poistného podľa § 81 ods. 1 písm. c) zákona 
č. 114/1998 Z. z. o sociálnom zabezpečení vojakov v znení neskorších predpisov, odporúča s návrhom zákona súhlasiť. 

Porovnanie nákladov na zvýšenie výsluhových príspevkov a výsluhových dôchodkov zo sociálneho zabezpečenia vojakov v roku 2001, ktoré by vznikli pri zvyšovaní týchto príspevkov a dôchodkov podľa pravidiel uplatnených vo všeobecnom (civilnom) systéme dôchodkového zabezpečenia s nákladmi na zvýšenie uvedených dôchodkov podľa predkladaného návrhu zákona

I. Zvýšenie podľa všeobecného (civilného) modelu:

Druh dávky

Počet

Celkové náklady mesačne

Mesačné náklady na zvýšenie pri zvýšení  
o 7 %

Výsluhový dôchodok | 8 377 | 70 746 680 Sk | 4 952 268 Sk
Invalidný výsluhový dôchodok | 265 | 1 966 964 Sk | 137 688 Sk
Výsluhový príspevok | 240 | 823 680 Sk | 57 658 Sk
Vdovský výsluhový dôchodok a vdovec-ký výsluhový dô-chodok | 819 | 3 943 787 Sk | 276 065 Sk
Sirotský výsluhový dôchodok | 147 | 360 969 Sk | 25 268 Sk
S p o l u | 9 848 | 77 842 080 Sk | 5 448 947 Sk

II. Zvýšenie podľa navrhovaného zákona

Podľa ustanovenia | Počet dôchodkov | Mesačné náklady spolu | Mesačné náklady na zvýšenie
§ 1 ods. 1 | 5 | 35 359 Sk | 8,5 % | 3 006 Sk
§ 1 ods. 2 | 3 932 | 30 563 663 Sk | 6,9 % | 2 108 893 Sk
§ 1 ods. 3 | 13 | 84 535 Sk | 9,7 % | 8 200 Sk
§ 2 ods. 1 | 4 | 20 126 Sk | 9,8 % | 1 973 Sk
§ 2 ods. 2 | 1 923 | 15 042 997 Sk | 6,9 % | 1 037 966 Sk
§ 3 ods. 1 | 13 | 71 323 Sk | 9,6 % | 6 847 Sk
§ 3 ods. 2 | 247 | 1 855 641 Sk | 6,9 % | 128 040 Sk
§ 4 | 2 500 ^x) | 25 000 000 Sk | 2,2 % | 550 000 Sk
§ 5 | 5 ^x) | 40 000 Sk | 2,2 % | 880 Sk
§ 6 ods. 1 | 774 | 3 663 787 Sk | 6,9 % | 252 802 Sk
§ 6 ods. 2 | 45 ^x) | 280 000 Sk | 2,2 % | 6 160 Sk
§ 7 ods. 1 | 102 | 240 969 Sk | 6,9 % | 16 627 Sk
§ 7 ods. 2 | 45  ^x) | 120 000 Sk | 2,2 % | 2 640 Sk
§ 8 | 240 ^x) | 823 680 Sk | 2,2 % | 18 121 Sk
S p o l u | 9 848 | 77 842 080 Sk | | 4 142 155 Sk
^x) vrátane predpokladaného prírastku do konca roku 2001 |

Osobitná časť

K § 1:
	Základnou skupinou výsluhových dôchodkov, ktoré boli pretransformované z dôchodkov priznaných pred 1. májom 1998, t. j. pred účinnosťou zákona č. 114/1998 Z. z. o sociálnom zabezpečení vojakov sú bývalé starobné dôchodky z I. a II. kategórie funkcií, bývalé dôchodky za výsluhu rokov profesionálnych vojakov podľa zákonov o sociálnom zabezpečení (zákon 
č. 121/1975 Zb. a zákon č. 100/1988 Zb.) a odpočivné a výsluhové dôchodky priznané podľa predpisov platných pred 1. októbrom 1964, upravujúcich dôchodkové zabezpečenie bývalých vojakov z povolania.
	Pri valorizáciách dôchodkov vykonaných podľa všeobecných predpisov o zvyšovaní dôchodkov do roku 2000 došlo k výraznému zaostávaniu úrovne najmä bývalých dôchodkov za výsluhu rokov (celkový počet 13, priemerná výška 5 503 Sk) a bývalých výsluhových a odpočivných dôchodkov (celkový počet 5, priemerná výška 7 072 Sk). Navrhuje sa preto jednotlivé skupiny uvedené v § 1 zvýšiť diferencovane tak, aby sa ich priemerná výška vyrovnávala a súčasne sa priblížila k priemernej výške výsluhových dôchodkov priznaných podľa zákona č. 114/1998 Z. z.

K § 2:
	Podobná situácia ako u pretransformovaných výsluhových dôchodkov uvedených v § 1, je aj u bývalých príspevkov za službu priznaných podľa zákona č. 76/1959 Zb. o niektorých služobných pomeroch vojakov, pokiaľ boli priznané do 31. decembra 1980 a po tomto dátume. Ide o dôsledok rôznej pôvodnej konštrukcie, resp. maximálnej výšky týchto dávok pri ich priznaní. U dôchodkov uvedených v odseku 1 ide o 4 dôchodky s priemernou výškou 5 032 Sk, u dôchodkov uvedených v odseku 2 ide o 1 923 dôchodkov s priemernou výškou 7 823 Sk. Navrhuje sa preto výraznejšie zvýšenie dôchodkov uvedených v odseku 1 s rovnakým cieľom, ako je uvedené v § 1.

K § 3:
	Rovnaká situácia, ako u výsluhových dôchodkov uvedených v § 1 ods. 1 a 2, je aj u invalidných výsluhových dôchodkov priznaných podľa predpisov platných pred 1. májom 1998. U dôchodkov uvedených v odseku 1 ide o 13 dôchodkov s priemernou výškou 5 458 Sk, u dôchodkov uvedených v odseku 2 ide o 247 dôchodkov s priemernou výškou 7 513 Sk.
	Navrhovaný mechanizmus zvýšenia uvedených dôchodkov je analogický ako u dôchodkov uvedených v § 1 a 2 s rovnakým cieľom.

K § 4 a 5:
	Výsluhové dôchodky a invalidné výsluhové dôchodky priznané podľa zákona č. 114/1998 Z. z. o sociálnom zabezpečení vojakov majú nielen podstatne výhodnejšiu konštrukciu a dosahujú vyššie výmery ako skôr priznané výsluhové dôchodky, a pri uplatňovaní všeobecného modelu ich valorizácie do roku 2000 ich odstup od skôr priznaných výsluhových dôchodkov ďalej vzrastal. S cieľom znížiť vzniknutý a prehlbujúci sa rozdiel sa navrhuje u týchto dôchodkov valorizovať ich vo výrazne nižšej miere nielen v porovnaní so skôr priznanými výsluhovými dôchodkami, ale aj v porovnaní s dôchodkami zo všeobecného systému sociálneho zabezpečenia. Pri valorizácii dôchodkov uvedených v § 4 ide o cca 2 500 dôchodkov s priemernou výškou cca 10 000 Sk, pri valorizácii dôchodkov uvedených v § 5 ide o cca  5 dôchodkov s priemernou výškou 8 000 Sk.

K § 6 a 7:
	Navrhnutý spôsob valorizácie vdovských, vdoveckých a sirotských výsluhových dôchodkov zo sociálneho zabezpečenia vojakov je analógiou návrhu zvyšovania dôchodkov uvedeného v predchádzajúcich ustanoveniach. U dôchodkov uvedených v § 6 ods. 1 ide o 774 dôchodkov s priemernou výškou 4 734 Sk,  v § 6 ods. 2 ide o cca 45 dôchodkov s priemernou výškou 5 223 Sk. Dôchodkov uvedených v § 7 ods. 1 je 102 s priemernou výškou 2 363 Sk, v § 7 ods. 2 ide o cca 45 dôchodkov s priemernou výškou 2 667 Sk.

K § 8:
	Výsluhové príspevky sú dávkou poskytovanou dočasne po dobu 1 - 3 rokov v závislosti od dĺžky vykonanej vojenskej služby, pričom sú vyplácané len výsluhové príspevky priznané podľa zákona č. 114/1998 Z. z. o sociálnom zabezpečení vojakov v znení neskorších predpisov. Ich počet je cca 240 s priemernou výškou 3 432 Sk. Valorizáciu sa navrhuje vykonať v rovnakej miere ako pri výsluhových dôchodkoch priznaných podľa uvedeného zákona. 

K § 9:
	Navrhuje sa ustanovenie, ktoré zabraňuje dvojitej valorizácii vdovských výsluhových dôchodkov, vdoveckých výsluhových dôchodkov a sirotských výsluhových dôchodkov v prípadoch, ak už boli podľa navrhovaného zákona valorizované výsluhové dôchodky a invalidné výsluhové dôchodky, z ktorých boli vdovské výsluhové dôchodky, vdovecké výsluhové dôchodky a sirotské výsluhové dôchodky vymerané.

K § 10:
	Navrhuje sa ustanoviť, od akého dňa majú byť valorizované dôchodky podľa predkladaného návrhu zákona, a to variantne s ohľadom na ust. § 59 zákona č. 114/1998 Z. z. o sociálnom zabezpečení vojakov v znení neskorších predpisov.

K § 11:
	Vzhľadom na ustanovenie § 10 navrhuje sa nadobudnutie účinnosti 1. decembrom 2001. 

Bratislava 17. októbra 2001

Mikuláš DZURINDA, v.r.
predseda vlády
Slovenskej republiky

Jozef STANK, v.r.
minister obrany
Slovenskej republiky